**Sange til livet & døden**

En samling sange skrevet i samarbejde med patienter, pårørende, frivillige og personale på Hospice Sydvestjylland

**Der er mange danskere, der hvert år dør på et hospice, men det betyder ikke, at livet ikke leves der. Et musikalsk hospiceprojekt, der bl.a. har resulteret i en række nye livsbekræftende sange, vil hjælpe til åbne op for et tabuiseret emne, der er uundgåeligt for os alle.**

I projektet, ”Sange til livet & døden”, der udkommer den 22. april, bliver der sat ord på de svære følelser for både patienter og pårørende på et hospice. De otte sange er blevet til i samarbejde mellem psykolog og sangskriver Gert Barslund, musikterapeut Barbara Ilskov og Hospice Sydvestjylland, hvor patienter, pårørende, frivillige og personale har været med til at skrive og komponere de i alt otte sange. To af numrene er indsunget af henholdsvis Anne Dorthe Michelsen og Lonnie Kjer.

Tanken med projektet var at komponere en række sange om de to uadskillelige størrelser: Livet og Døden. Og teksterne taler sit tydelige sprog – livet og døden hænger sammen på godt og ondt, men som det så fint er beskrevet i nummeret, ”Lad livet leves”, så er sorgen kærlighedens pris. En pris, der må siges at være det bedste bevis for, at kærligheden har været til stede lige til det sidste. Men sangene åbner også op for, hvor svært det kan være at leve med en sygdom med dødelig udgang. Det kan gøre ondt både fysisk og psykisk når alle fremtidsdrømmende brister.

”*Ønsket har været, at give de berørte mulighed for at sætte ord, stemninger og melodi på, hvad det vil sige at være alvorligt syg, at være døden nær, at tage afsked med f.eks. en datter eller en forælder, at drage omsorg for dem som lever deres sidste timer og have det som sit job at være omkring syge og døende.”* fortæller initiativtager Gert Barslund.

I Gert Barslunds virke som psykolog er døden, tab og sorg emner, han ofte støder på, og han har gang på gang oplevet at det er tabubelagte emner. For nogle kan det være svært at formidle deres følelser og tanker, mens det for andre kan være svært at lytte til de tunge ord. Projektet handler for ham derfor i høj grad om at skabe opmærksomhed omkring emnet, så vi generelt set kan blive bedre til at tale mere åbent om døden og det at skulle miste.

*”Deltagelsen i projektet har været en gave og et bidrag til mit endelige farvel med den levende Anne. Det har hjulpet mig at få sat ord på min oplevelse, og stemningen i sangen er præcis, som jeg følte den i den tid. Jeg måtte give slip og i stedet koncentrere mig om nuet. Elske og synge i stedet for at kæmpe, og give plads til en fredfyldt død”,* fortæller Rina Østergaard, der mistede sin 26-årige multihandicappede datter, Anne, på Hospice Sydvestjylland.

De otte sange er ærlige, eftertænksomme og oprigtige i deres udtryk og med stor autenticitet. Fælles for dem alle er, at de råt for usødet afspejler de involveredes tanker og følelser, idet det ikke har været målet at lave en strømlinet plade, men mere at give et realistisk og autentisk indblik i livet og døden på hospice. Der er både blevet plads til de lidt triste og sørgelige sange, men også til de mere varme og livlige af slagsen. Sangenes musikalske side kan genremæssigt beskrives som pop i den lettilgængelige og behagelige afdeling, mens den lyriske side tager livtag med mere alvorlige emner som at opnå afklaring, at turde give slip, at sætte ord på frustration og afmagt, at fortryde og acceptere. Sangene og de emner, de berører, skulle gerne være et bidrag til, at vi kan være bedre forberedte på den dag, døden kommer tæt på os.

*”Nogle gange er tale eller ord bare ikke tilstrækkelige til at beskrive, hvad vi mærker og føler, og derfor kan sange og musik gå ind og tale for os i stedet. Selvom de tre patienter, der har været med til at skrive sangene ikke er her mere, vil de bestå gennem sangene og viderebringe egne erfaringer, som andre forhåbentlig kan få gavn af”,* siger Gert Barslund.

**Om ”Sange til livet og døden”**

* Medvirkende sangere og musikere: Anne Dorthe Michelsen, Lonnie Kjer, Astrid Myrup, Frederikke Damm-Bank, Jesper Falch, Thomas Valter, Lauritz Carlsen, Kasper Struck, Gert Barslund og Barbara Harbo Ilskov.
* Sangene er skrevet og komponeret i løbet af 2011/2012 og indspillet i efteråret 2012.
* Al overskud fra salg af CD går direkte til Hospice Sydvestjylland, til flere musikalske oplevelser og projekter der.

**Fakta om hospice**

* For at komme på hospice er det et krav, at man ikke modtager helbredende behandling, og at man lider af en fremskreden og uhelbredelig sygdom med kort levetid
* I dag er der 14 hospices i hele landet – flere er på vej.
* Antal sengedage på hospice er steget fra 34.300 i 2007 til 61.500 i 2011 – en stigning på 79 %.
* I 2010 var den gennemsnitlige indlæggelsestid 17,9 døgn pr. patient på Hospice Sydvestjylland.
* Af de indlagte på Hospice Sydvestjylland i 2007 havde 95,9 % en kræftdiagnose.
* Gennemsnitsalderen var 70 år for patienterne på Hospice Sydvestjylland i 2007.